הנאשמים ברצח בני משפחת דוואבשה

עשרות רבנים מוכרים בציונות הדתית, בהם רבני ערים וראשי ישיבות רבים, פנו הבוקר (ג') לראש הממשלה בנימין נתניהו ולשרת המשפטים איילת שקד בדרישה כי ההליך המשפטי בתיק דומא ייעצר וכי תוקם ועדת חקירה בנושא. זאת, לטענתם, משום שחוקרי השב"כ עינו בחקירות את הנאשמים בהצתת בני משפחת דוואבשה.

בעוד כשבוע וחצי אמור בית משפט המחוזי מרכז להכריע בשאלת כשירות ההודאות שמסרו הנאשמים, עמירם בן אוליאל וצעיר נוסף שהיה קטין בעת ביצוע המעשה, שכן על פי טענת ההגנה ההודאות נגבו בעינויים. החלטה צפויה לקבוע את גורל התיק כולו.

במכתבם כתבו הרבנים כי "נוכח מידע מזעזע על עינויים שהופעלו כלפי צעירים כדי לסחוט מהם הודאות על מעורבותם בפרשת דומא, והגשת כתבי אישום חמורים נגדם המבוססים על הודאות אלו – אנו דורשים לעצור לאלתר את כל ההליכים המשפטיים נגדם, ולהקים ועדת חקירה בלתי תלויה שתבדוק חשדות חמורים אלו".

בין הרבנים הרבים שחתמו ישנם רבני ערים, רבני יישובים, ראשי ישבות ממגוון ציבורים כמו דב ליאור, זלמן ברוך מלמד, יצחק גינזבורג, מאיר מזוז, אליקים לבנון - רב היישוב אלון מורה וראש ישיבת ברכת יוסף ביישוב, ישראל אריאל, דוד דרוקמן, גדעון פרל, ירחמיאל וייס, שמואל שפירא, אליעזר מלמד, יהושע שפירא, שמחה שטטנר, שמואל טל, שמואל דוד, יצחק הלוי, עזריאל אריאל, אלחנן בן נון, מנחם פרל, יגאל קמינצקי, זאב וייטמן, אלישע אבינר, יאיר שחור, דוד דודקביץ, גדעון בנימין, יואל קטן, יצחק שפירא, יצחק סבתו ורבנים נוספים.

בית משפחת דוואבשה לאחר ההצתה (צילום: זכריא סדה)

(צילום: מוחמד שינאווי)

סעד וריהאם דוואבשה עם בנם עלי (צילום: חסן שעלאן)

ב-31 ביולי 2015 הושלכו בקבוקי תבערה לעבר בית משפחת דוואבשה בכפר דומא הסמוך לשכם. כתוצאה מהשריפה נפצעו באורח אנוש בני הזוג סעד וריהאם דוואבשה ובנם הפעוט עלי סעד בן השנה וחצי. הוא מת מיד, ולאחר כמה ימי אשפוז בבית החולים מת אבי המשפחה. האם מתה כחודש לאחר מכן. בן משפחה נוסף, אחמד דוואבשה בן ה-4, שנפצע באורח קשה מאוד, אושפז בבית החולים שיבא בתל השומר ועבר טיפולים ממושכים.

חקירת כוחות הביטחון והשב"כ קבעה כי מדובר בפעילות טרור יהודי, בין היתר לאחר שגילו על קיר הבית השרוף כתובות בעברית "יחי מלך המשיח" ו"נקמה" וציור של מגן דוד. חמישה חודשים לאחר האירוע הגישה הפרקליטות כתבי אישום נגד שני פעילי טרור יהודי בגין רצח משפחת דוואבשה וחברות בארגון טרור. המניע, כך טענו בפרקליטות, הוא רצונם של השניים לנקום את הירצחו של מלאכי רוזנפלד, שנרצח בפיגוע ירי סמוך ליישוב שבות רחל בבנימין.